Diari Oficial de la Generalitat Valenciana


Sumari del DOGV 5938, del 22-01-2009 (2009/467)

RESOLUCIÓ de 30 de setembre de 2008, de la Direcció General per al Canvi Climàtic, per la qual s'atorga a Granjas Esteper, SA l'autorització ambiental integrada per a una explotació avícola de posta i de recria al terme municipal de Villar del Arzobispo.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5938

Data del DOGV
:   22-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/467


Data del document
:   30-09-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Villar del Arzobispo
    * avicultura
    * empresa privada

RESOLUCIÓ de 30 de setembre de 2008, de la Direcció General per al Canvi Climàtic, per la qual s'atorga a Granjas Esteper, SA l'autorització ambiental integrada per a una explotació avícola de posta i de recria al terme municipal de Villar del Arzobispo. [2009/467]  
Vistos els documents que es troben en l'expedient 279/06 IPPC, instruït a instàncies del Sr. Enrique Estellés Andrés, en representació de Granjas Esteper, SA, a fi d'obtenir l'autorització ambiental integrada per a una explotació avícola de posta i de recria, al terme municipal de Villar del Arzobispo, s'emet aquesta resolució de conformitat amb els següents  
Antecedents de fet  
Primer. Amb data 28 de desembre de 2006, el Sr. Enrique Estellés Andrés, en representació de Granjas Esteper, SA, amb CIF A-46132429 i domicili a partida Cañadizo, polígon 2, parcel·les 556, 557 628 i 428, CP 46067, de Villar del Arzobispo, presenta en el Registre General de la Conselleria de Territori i Habitatge una sol·licitud d'autorització ambiental integrada per a l'explotació avícola de posta i de recria, que es detalla en l'annex I.  
A l'expedient s'adjunta una còpia de l'informe de compatibilitat urbanística expedit per l'Ajuntament de Villar del Arzobispo en data 18 de setembre de 2008, en el qual s'indica que l'activitat s'emplaça en terrenys classificats com a sòl no urbanitzable comú.  
Segon. Amb data 28 de febrer de 2007, es requereix a l'empresa perquè aporte la documentació necessària a l'efecte d'admetre a tràmit la seua sol·licitud. Una vegada esmenada aquesta, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació aportada.  
Tercer. Amb data 20 de juny de 2007 es rep l'informe favorable del Servei de Protecció de l'Ambient Atmosfèric en matèria de contaminació acústica.  
Quart. Amb data 29 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Comunitat Valenciana (núm. 5586).  
Durant aquest període es presenta una al·legació al projecte, en l'Ajuntament de Villar del Arzobispo. En l'expedient consta el certificat de la informació pública.  
Cinqué. Transcorregut el termini d'informació pública, amb data 28 de gener de 2008 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. Amb data 18 març de 2008 es rep l'informe favorable de la Conselleria d'Agricultura, Pesca i Alimentació.  
Amb data 26 de febrer de 2008 es rep un informe de la Confederació Hidrogràfica del Xúquer, en el qual se sol·licita la presentació de documentació complementària. El 12 de març de 2008 aquesta Conselleria envia un ofici de requeriment d'aquesta documentació a l'empresa, que l'esmena el 14 de maig de 2008.   
Amb data 5 de maig de 2008, es rep l'informe del Servei de Residus Industrials en el qual se sol·licita la presentació de documentació complementària. El 20 de maig de 2008 aquesta Conselleria envia un ofici de requeriment d'aquesta documentació a l'empresa, que l'esmena el 4 de juny de 2008.  
Posteriorment amb data 2 de setembre de 2008 es rep l'informe favorable de la Confederació Hidrogràfica del Xúquer, subjecte al compliment de diverses condicions.  
Seté. Amb data 26 de setembre de 2008 l'empresa manifesta la seua conformitat amb la proposta de resolució d'autorització ambiental integrada.  
Vuité. Amb data 30 de setembre de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 279/06 IPPC de sol·licitud d'autorització ambiental integrada, promogut per Granjas Esteper, SA.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 9.3.a de l'annex I de la Llei 2/2006.   
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Granjas Esteper, SA l'autorització ambiental integrada per a l'explotació avícola de gallines de posta i de polletes de recria, relativa al Projecte bàsic d'autorització ambiental integrada per a l'explotació avícola de posta i de recria a Villar del Arzobispo, ubicada a la partida Cañadizo, polígon 2, parcel·les 556, 557 628 i 428 del terme municipal de Villar del Arzobispo (València), la qual queda inscrita en el Registre General d'Instal·lacions IPPC de la Comunitat Valenciana amb el número 327-08/AAI/CV, condicionada al compliment dels requisits següents:  
1. Emissions atmosfèriques  
Les emissions difuses a l'atmosfera estimades per al conjunt de l'explotació seran les següents:  
  
Respecte a la calefacció que funciona amb gas propà, s'han de dur a terme les tasques de manteniment i revisió necessàries que n'asseguren el funcionament correcte, de manera que s'eviten males combustions que generen excés d'emissió de monòxid de carboni i incremats.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, al perímetre de la parcel·la s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental, es crea i es regula el seu registre.  
Se'ls atorga un termini de tres mesos, a partir de la concessió de l'autorització ambiental integrada, perquè presenten l'informe de l'última auditoria acústica realitzada.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Olors  
Quan l'òrgan competent ho considere necessari, podrà requerir al titular de l'explotació la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13566. A les zones residencials d'afecció, el percentil 98 de les mitjanes horàries al llarg d'un any les limita a 5 unitats d'olor.  
4. Abocaments   
4.1. Aigües residuals  
L'activitat no genera efluents líquids, ja que l'aigua de neteja com també l'excés d'humitat en les dejeccions s'eliminen per evaporació i en queda el residu sòlid com a part produïda.  
La Confederació Hidrogràfica del Xúquer emet un informe favorable sobre la gestió de les aigües residuals, amb les condicions següents:  
1. Respecte al tractament de les aigües residuals domèstiques produïdes en l'explotació, no es considera com a un sistema genèricament viable la instal·lació d'una depuradora, atés que l'escàs volum d'abocament generat en suposa un funcionament discontinu i, per tant, no és fiable la seua depuració, la qual cosa impossibilita el compliment dels valors límit d'emissió que s'establirien per a l'abocament a domini públic hidràulic. Per això, excepte casos justificats, s'haurà de triar una de les següents opcions per a la seua gestió:  
Connexió a una xarxa de clavegueram que conduïsca aquesta aigua a una estació de tractaments d'aigües residuals.  
Emmagatzemament de les aigües residuals en un depòsit estanc i impermeable per a la posterior retirada per un gestor autoritzat o la gestió d'aquestes i de la resta de residus generats segons el que estableixen les disposicions legals vigents.  
2. Respecte al femer:  
En finalitzar les obres d'impermeabilització del femer i de la construcció i impermeabilització de l'arqueta de recollida de lixiviats, s'haurà d'aportar el certificat d'impermeabilitat i estanquitat i el certificat tècnic de final d'obra en els quals se n'indique les característiques, per a la qual cosa se'ls atorga un termini de 12 mesos des de la concessió de l'autorització ambiental integrada.  
3. Respecte al tractament dels fems generats pels animals es recorda:  
D'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan s'empren en el marc de les explotacions agràries no tindran la consideració d'abocament a l'efecte establit en l'article 100 del Text refós de la llei d'aigües (RD legislatiu 1/2001) i estarà subjecta a la normativa que a aquest efecte aprove el govern i a les normes addicionals que, si s'escau, aproven les comunitats autònomes.  
En tot cas, les instal·lacions ramaderes han de disposar de femers amb capacitat suficient per a emmagatzemar i estabilitzar les dejeccions abans del seu aprofitament posterior, per la qual cosa la falta d'impermeabilitat i estanquitat dels depòsits d'emmagatzemament dels fems com també la seua incorrecta aplicació agronòmica, quan aquesta en siga la forma d'eliminació, podrà donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa Llei.  
4. En qualsevol cas, es recorda al titular de l'activitat que està prohibit efectuar abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
5. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
5. Protecció del sòl i de les aigües subterrànies  
La gestió dels fems de l'explotació està subjecta a les condicions fixades en la Llei 6/2003, de 4 de març, de ramaderia, com també a qualsevol altra normativa que a aquest efecte s'aprove.  
La gallinassa es recull per mitjà de cintes transportadores fins a l'exterior de les naus on es troba un camió sobre el qual es deixen caure. Les cintes transportadores que s'ubiquen en l'exterior de les naus hauran d'estar cobertes.  
Les zones d'eixida de la gallinassa per les cintes transportadores hauran d'impermeabilitzar-se per mitjà de solera de formigó.  
La gallinassa és retirada per agricultors que s'encarreguen de la seua gestió com a esmena orgànica.  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana s'aplicaran de forma supletòria a la normativa sectorial per a la gestió de subproductes animals (animals morts i deixalles d'origen animal) que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà i pel RD 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Quant a la gestió de residus sanitaris, caldrà ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la capacitat total de l'explotació detallada en l'annex I siga de 140.000 places de gallines de posta i 25.000 places de recria de polletes.  
  
\* \* \* \* \* \* \* \* \* \* \* \*   
  
El mencionat centre productiu està inscrit en el Registre de Petits Productors de Residus Perillosos de la Comunitat Valenciana.  
En el termini de tres mesos s'haurà d'aportar còpia dels documents d'acceptació dels residus amb LER 18 02 02\* i LER 18 02 05\*, emesos per un gestor autoritzat. Aquests documents han de ser originals o compulsats, han d'estar segellats pel gestor i han d'estar vigents.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 de l'esmentat reglament, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals.  
S'haurà de presentar un pla de prevenció i reducció de residus perillosos seguint el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional 4ª (DOGV 15/12/2000).  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els animals morts tindran la consideració de material de la categoria 2 d'acord amb el que estableix el Reglament CE 1774/2002 com també el Reial decret 1429/2003, de 21 de novembre de 2003, pel qual es regulen les condicions d'aplicació de l'esmentat reglament, per la qual cosa es recolliran, transportaran, s'identificaran i eliminaran segons el que estableix aquest reglament.  
Finalment, s'haurà de portar un registre documental relatiu a la producció i utilització de fem (en el qual figuren la quantitat, naturalesa, origen, destinació, freqüència de recollida, mitjà de transport i mètode de valorització o eliminació del fem gestionat) i la retirada per una empresa autoritzada de les baixes animals generades en l'explotació.  
7. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats s'han de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Altres condicions  
En relació amb les normes mínimes de benestar animal, es tindrà en compte allò recollit en el Reial decret 3/2002, d'11 de gener, pel qual s'estableixen les normes mínimes de protecció de les gallines ponedores.  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
L'explotació i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
9. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen, abans de l'esmentat termini, modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, desrpés d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 30 de setembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La mercantil Granjas Esteper, SA posseeix una explotació avícola de gallines de posta i de polletes de recria al terme municipal de Villar del Arzobispo (València), composta per 5 naus amb capacitat per a 140.000 places de gallines de posta i 25.000 places de polletes de recria, un centre classificador d'ous, magatzem i una oficina.  
A la nau de recria arriben les gallines acabades de náixer, procedents d'una granja especialitzada on ja s'han separat els pollastres per sexes, són sotmeses a un procés d'engreixament en la nau de pollets, on estaran per espai de cinc mesos fins que assolisquen la maduresa adequada i comencen a pondre ous. Aquesta nau té com a missió regular i mantenir estable el nombre de gallines ponedores.  
En el procés de l'activitat de posta, després d'un període d'adaptació d'una setmana comencen el període de posta que sol durar 13-14 mesos i passat aquest temps es porten a l'escorxador.  
En el procés de l'activitat de classificació d'ous, aquests arriben des de les naus de ponedores a través de cintes transportadores, passant per mirada i després per la classificadora.  
L'explotació disposa d'un sistema vertical de bateries de diversos pisos, on les aus depositen les dejeccions en unes cintes transportadores que comuniquen amb els extrems de la nau, on un caragol sense fi retira la gallinassa fins a un remolc, per a ser traslladada al femer per al posterior ús com a adob orgànic.  
Hi ha un sistema de calefacció en la nau de les polletes de recria, alimentat per gas propà.  
El fem generat s'estima en 365.000 kg anuals.